আধুনিকতার আবহেও মহালয়ার আবেগে পড়েনি ভাটা, সেই ছবিই ধরা পড়ল মসলন্দপুরে

উত্তর ২৪ পরগনা: সময়ের সঙ্গে পাল্টেছে বিনোদনের মাধ্যম টেলিভিশন থেকে শুরু করে স্মার্টফোন, ইউটিউব বা সোশ্যাল মিডিয়া এখন মানুষের নাগালের মধ্যেই। তবুও মহালয়ার (Mahalaya) ভোর মানেই বীরেন্দ্র কৃষ্ণ ভদ্রের কণ্ঠে মহিষাসুরমর্দিনী শুনতে বাঙালির ভরসা এখনো সেই রেডিও (District News)।

আজ ভোরবেলা উত্তর ২৪ পরগনার গোবরডাঙ্গা থানার মসলন্দপুরে তারই এক অনন্য ছবি ধরা পড়ল। রাস্তার ধারের চায়ের দোকান থেকে ভেসে আসছিল রেডিওর শব্দ। সেই সুর শুনতে ভিড় জমিয়েছেন এলাকার মানুষজন। বয়স্ক মানুষদের মধ্যে ছিল এক বিশেষ আগ্রহ—কারণ তাঁদের কাছে মহালয়ার মানেই রেডিওর নস্টালজিয়া।

আরও পড়ুন: দুর্গাপুজোর অনুদান দিয়ে পুজোর পাশাপাশি সমাজসেবার কাজ! ৬ ও ১৮ পল্লী দুর্গোৎসব পুজো কমিটির

স্থানীয় বাসিন্দা শম্ভু উপপাধ্যায় বলেন, “যত আধুনিক মাধ্যমই আসুক, মহালয়া মানেই রেডিওতে বীরেন্দ্র কৃষ্ণ ভদ্র। এই ভোরের অনুভূতি অন্য কোথাও মেলে না।”

স্কুল শিক্ষক বিমল দাসের কথায়, “ছোটবেলা থেকেই মহালয়ার দিন রেডিওর সঙ্গে ঘুম ভাঙে। আজও সেই অভ্যাস অটুট।”

আলো দাস ও অলক নন্দী, দুই স্থানীয় বাসিন্দাও জানালেন, ভোরে চায়ের দোকানে সবার সঙ্গে রেডিওয় মহালয়া শোনার আনন্দ এক আলাদা রকম। প্রযুক্তি যতই এগিয়ে যাক, মহালয়ার সঙ্গে রেডিওর যোগ যে অটুট—আজকের এই দৃশ্য তা ফের প্রমাণ করল।